google/wiki40b huggingface dataset:
Storkortvinger

Utseende

Middelsstore til store (3 – 40 mm), vanligvis slanke biller, ofte glinsende svarte eller mørkebrune, dekkvingene er rødlige hos mange arter. Hodet er fremoverrettet og noe flatt, ovalt eller firkantet i omriss. Fasettøynene er vanligvis ganske små og flate men noen arter i slekten Quedius har fasettøyne som dekker det meste av hodets sider. Kjevene (mandiblene) er ofte lange og sigdformede, særlig hos de større artene. Antennene er jevntykke uten en tydelig avsatt kølle, som oftest ganske tynne men temmelig korte og tykke hos noen av de store artene i slekten Staphylinus. Brystskjoldet (pronotum) er hvelvet og vanligvis minst så langt som bredt. Hos de fleste artene er det blankt uten hår bortsett fra noen få oppstående børstehår, men hos Staphylinus og noen nærtstående slekter er det matt og fint hårkledt. Dekkvingene er vanligvis noe bredere (til sammen) en brystskjoldet, med tydelige skuldre, og vanligvis med fine, flattliggende hår. Hos mange arter er dekkvingene rødlige, hos andre svarte, ofte med en svak metallglans. Bakkroppen er lang og sylindrisk, vanligvis kraftig punktert, ofte med flekker av tette, filtaktige hår. Beina er korte og kraftige. Hos hannene er de innerste leddene av forføttene (føttene på frembeina) oftest noe utvidet, slik at kjønnene kan skilles på formen til frembeina.

Levevis

Storkortvingene finnes ofte på kadavere, ved møkk eller i kompost, og man kunne gjerne tro at de lever av dette, men det stemmer ikke. De er rovdyr som spiser fluelarver og andre smådyr som lever på det råtnende materialet. De voksne billene løper omkring og flyr også godt. Medlemmene i gruppen Xantholinini er lange og tynne med korte bein, og fører en noe mer underjordisk tilværelse, i likhet med gruppen smalkortvinger (Paederinae). Medlemmene av slekten Quedius er gjerne typiske skogsinsekter, mange kan finnes på og ved sopp, noen er også knyttet til hule trær. De fleste artene i den artsrike slekten Philonthus finnes ved gjødsel, og de er ganske tallrike på beitemark. Slektene Staphylinus, Ocypus og Platydracus omfatter noen ganske store arter, svarte, ofte med røde dekkvinger. Meget vanlig er Staphylinus erythropterus, 14 – 18 mm lang med røde dekkvinger. Denne arter spiser blant annet snegleegg og smellerlarver (kjølmark) og kan være nyttig i land- og hagebruk ved at den er med på å holde bestandene av skadedyr nede. Creophilus maxillosus, som er ca. 12 mm lang, svart med gråflekkede dekkvinger og meget store kjever, er vanlig ved kadavere.
Om man plukker opp en storkortvinge vil den gjerne kaste opp sitt illeluktende mageinnhold, som trolig tjener som et salgs kjemisk forsvar.
Trichorondonia

Utseende

En middelsstor, brun trebukk. Oversiden er delvis kledt med lys bestøvning. Antennene er litt lengre enn kroppen. Pronotum er sekskantet. Dekkvingene er litt avsmalnende bakover, i spissen med en tann.

Levevis

Larvene inne i små greiner og kvister.

Utbredelse

Arten er utbredt i det sørlige Kina (Guangxi) og Laos.
Ludvigsborg

Ludvigsborg er et tidligere tettsted i Hörby og Höör kommuner i Skåne län i Sverige. I 2015 var Ludvigsborg vokst sammen med Höör. 
I 2010 hadde tettstedet 1 041 innbyggere, hvorav 1 013 i Hörby kommune og 28 i Höör.
DB Cargo

Historie

Raillon var et resultatet av sammenslåingen av tyske DB Cargo AG med NS Cargo NV. Senere ble det danske selskapet DSB Gods fusjonert inn i selskapet, og deretter italienske Strade Ferrate del Mediterraneo (SFM) i 2004, fulgt av sveitsiske Brunner Rail Services GmbH. I 2007 kjøpte selskapet seg inn i sveitsiske BLS Cargo AG med en eierandel på 20 %. Året etter økte det eierandelene sine i BLS Cargo AG til 40 %.
I 2008 ble Railion-navnet droppet til fordel for en rebranding av DB Schenker.
I 2011 inngikk DB Schenker Rail en avtale med Lietuvos Geležinkeliai for å øke grenseoverskridende tjenester med de baltiske statene.
Gunder Gundersen

Liv og virke

Gundersen vant sin første tittel under junior-NM i kombinert i 1950. 
Før OL på hjemmebane i 1952 hadde han hatt gode resultater, men ble ikke med på det norske OL-laget. Få uker etter OL vant han Holmenkollrennet, i konkurranse med de beste fra OL. Han fikk Kongepokalen og Damenes pokal som beste kombinertløper. 
Han tok sølv under Ski-VM i Sverige i 1954, og vant skispelen i Lahtis i 1955. Før OL i 1956 var han skadet og kunne ikke delta, men under VM i 1958 ble han nummer tre. Under vinter-OL 1960 i Squaw Valley, USA ble han nummer 11.
Gundersen vant ytterligere 2 kongepokaler etter seire i kombinert i Holmenkollen i 1959 og 1960, samt NM i 1961. Han har en seier og i tillegg til dette ble han nummer to i Svenska Skidspelen i Falun fire ganger, og en Lahtis. 
Gundersen ble tildelt Holmenkollmedaljen i 1959 og Norges Skiforbunds Gullmedalje For Fremragende Innsats For Norsk Skiidrett i 1968. 
Gundersen startet Teknisk Komité Kombinert (TKK) i 1963. Han ble komitéens første formann og med det medlem i Skiforbundets styre. Han startet TKH i FIS og ble den første formann der også. Han var også teknisk sjef for kombinert under vinter-OL 1980 i Lake Placid, USA. 
Han skrev sitt navn inn i skihistorien da han lanserte «Gunder-metoden» i kombinert. Den går ut på at man hoppet først og regnet om poengsummene til tid. Tidene var utgangspunktet for startrekkefølgen, og startintervallene i langrennet, og førstemann i mål ble vinneren. Omleggingen av arrangementene gav kombinertsporten, som hadde mistet interesse, et etterlengtet løft.
Savoie

Historie

Sapaudia nevnes allerede i det 4. århundre f.Kr. I år 122 kom det under romerne, og ble forent med Gallia, hvor det senere utgjorde provinsen Alpes Graiae et Vallis Poeminae. I 437 ble det besatt av burgundere, og med burgunderrikets undergang kom det til Frankrike. I 1032 ble det en del av det tysk-romerske rike. Grevskapet Nice, som omtrent tilsvarer det nåværende departementet Alpes-Maritimes, tilhørte Savoie fra 1388 til 1860. Mellom 1416 og 1714 var Savoie forent med Piemont i et hertugdømme. Ved freden i Utrecht 1713 måtte Spania avstå Sicilia til huset Savoie-Piemont, og hertugen utropte seg til konge. Sicilia ble i 1720 byttet mot Sardinia, og Savoie-Piemont og Sardinia ble til kongeriket Piemont-Sardinia, som kom til å spille en viktig rolle i samlingen av Italia på 1800-tallet.
Mellom 1792 og 1815 var Savoie okkupert av Frankrike, men Wienerkongressen ga området tilbake til kongeriket Sardinia-Piemont. Men i 1860 ble det avstått til Frankrike etter en omstridt folkeavstemning.
Mont-Saint-Jean (Belgia)

Mont-Saint-Jean er en liten landsby i Vallonsk Brabant i Belgia, nord for Belle-Alliance.
Stedet - den gang bare en husklynge - er kjent fra slaget ved Waterloo, der Mont-Saint-Jean var sentralt i skueplassen for hoveddelen av kampene. På fransk er hele slaget også blitt kalt bataille de Mont Saint-Jean.
Avro Lancaster

Historie og utvikling

Det originale designet var for et tomotors bombefly, drevet av Rolls-Royce Vulture motorer. Resultatet var Avro Manchester, et skuffende fly som ble trukket ned av sine utstabile motorer. Manchester ble trukket tilbake fra aktiv tjeneste i 1942 og bare 200 fly ble produsert.
Siden Vulturemotoren viste seg å være ustabil, ble de skiftet ut til fordel for mer driftsikre motorer av typen Rolls-Royce Merlin. Lancasteren utførte sin første testflyvning 9. januar 1941.
7 377 Lancastere av ble bygget i løpet av krigen. En 1943 Lancaster kostet mellom £45- og 50 000. Lancasterne fløy 156 000 oppdrag og slapp mer enn 618 378 tonn bomber. Flyet er imidlertid mest kjent for sin rolle i de såkalte Dam Buster-raidene i 1943, der viktige tyske demninger ble bombet i stykker av lavtflyvende Lancastere som slapp såkalte «bouncing bombs».
Det var Avro Lancastere fra RAFs 617. og 9. skvadroner basert ved RAF Lossiemouth og RAF Marham som den 12. november 1944 angrep og senket det tyske slagskipet «Tirpitz» i Håkøybotn vest for Tromsø.
En videreutvikling av Lancasteren var Avro Lincoln bombeflyet. Det ble også laget et sivilt rutefly basert på Lancaster, kjent som Lancastrian. I tillegg var Avro Shackleton basert på Lancaster, og dette var i tjeneste i RAF frem til 1992.
Dinamo București

Historie

Klubben ble grunnlagt 1. mai 1948, og spilte sin første sesong i første divisjon 1947/48, der endte de på en syvendeplass.
Den 14. juli 1948 spilte klubben sin første internasjonale kamp, mot det tsjekkoslovakiske laget Zidnice. Dinamo vant kampen 4-1.
14. oktober 1951, spilte Dinamo sin første hjemmekamp på Dinamo Stadion, det endte med 1-0 seier mot russiske Lokomotiv Moskva.
I 1954 spilte Dinamo i finalen i den rumenske cupen, men tapte 2-0 mot Metalul Reșița.
Siri Gjære

Karriere

Gjære har sin musikalske utdanning blant annet fra Jazzlinja (NTNU), der hun har medvirket med Trondheim Jazzorkester bl.a. i Moldejazz 2002 og plateutgivelse (2005). Siden 1999 har hun vært med i trioen Cricket Club (med Andreas Aase og Steinar Raknes) samt jazzduoen «Aire & Angels» med Tord Gustavsen (to utgivelser) og soulrockbandet Moving Oos.
Hun har også arbeidet med barnemusikk og kirkemusikk, da med Eldbjørg Raknes, Stian Carstensen, Kirsti Huke og Knut Anders Vestad.
Gjære var Årets Fylkeskunstner for Sør-Trøndelag i 2006, og spilte "Mona" i musikalen "Markus og Julie", som er skrevet av Klaus Hagerup, Benedicte Adrian og Ingrid Bjørnov.
Gjære er for tiden kunstnerisk leder i vokalensemblet Trondheim Voices og medlem av duoen Tullkattesnutene sammen med Kirsti Huke.  Hun er gift med radiomannen Torfinn Borkhus.
Monoplistes

Levevis

Artene finnes gjerne i tropisk regnskog. De lever trolig av møkk.

Utbredelse

Slekten er utbredt i Australia.
Gilles Deschamps

Bakgrunn

Han var sønn av Robert Deschamps, borgermester av Rouen, og hans hustru Thomasse de Maudétour.

Prest

Deschamps var kannik i Rouen og med på å forhandlingene med motpaven Benedikt XIII med det mål å få ham til å abdisere. Han var skriftefar og alymosiar for kong Karl VI av Frankrike.
Jean Gerson studerte ved universitetet i Paris under både Deschamps og D'Ailly.

Biskop

Gilles Deschamps ble utnevnt til biskop av Coutances i 1408. Han deltok ved konsilet i Pisa i 1409, i sin egenskap som biskop, og som ambassadør for den franske konge.

Kardinal

Gilles Deschamps ble kreert til kardinal («pseudokardinal») den 6. juli 1411 av motpaven Johannes XXIII.
Pwn

pwn er internettsjargong og leet-språk basert på det engelske verbet own (å eie), der p erstatter o da det er en vanlig feiltasting. Begrepet blir hyppig brukt i internettbaserte spill og betyr å slå, dominere eller ydmyke en motstander.
Alternative skrivemåter er i fortid; pwned, pwnd, pwn'd, pwnt eller pwn3d. Setningen vil gjerne være sammensatt slik: You just got pwned!, eller U r pwned.
Blant hackere har pwn betydningen å ha, eller ta kontroll over en server eller datamaskin, nettside, gatewayenhet, eller en application. Begrepet er dermed nær synonymt med hacking. Tildelingen av Pwnie award tildeles fra en gruppe forskere innen IKT-sikkerhet.
Begrepets popularitet økte midt på 2000-tallet og gikk fra skrevet internettsjargong til muntlig språk.
Personnummer

Et personnummer er et nummer som benyttes til å identifisere registrerte borgere i et land. Nummeret brukes ofte av en person for bevise at denne er den vedkommende hevder å være. Et PIN (personlig identifikasjonsnummer) som benyttes sammen med bankkort i for eksempel minibank er ikke et personnummer.

Danmark

I Danmark kalles personnummeret for CPR-nummer. Det er et entydig identifikasjonsnummer som alle som står i Det Centrale Personregister (CPR) er utstyrt med. Det ble innført i Danmark 2. april 1968 og på Grønland 1. mai 1972.

Norge

I Norge  er personnummeret bygget opp av individnummer på tre siffer,  i tre ulike serier,- samt to kontrollsiffer,-   disse kontrollsifrene regnes ut på grunnlag av fødselsdato og individnummer , hele tallrekken med fødselsdato, individnummer, og kontrollsifre kalles tilsammen fødselsnummer, ofte blir begrepet personnummer brukt feilaktig om fødselsnummeret, men det er som fremgår kun de fem siste siffer i fødselsnummeret. Fødselsnummer for personer midlertidig bosatt i landet er regnet ut fra fødselsdag pluss 40. Slik at en som er født 1 januar 1970 blir registrert som 410170 som fødselsdato i første del av sitt fødselsnummer, som her da blir benevnt d-nummer. 
Alle personer som er bosatt i Norge eller innført i Det sentrale folkeregisteret har enten et fødselsnummer eller et d-nummer.

Sverige

I Sverige er personnummer et nummer som Skatteverket tildeler personer folkeregistrert i Sverige for å identifisere dem hos blant annet myndigheter. Systemet, som var det første i verden som omfattet et lands hele befolkning, ble innført 1. januar 1947. Tildelingen av personnummer reguleres i folkbokföringslagens § 18.
Loven krever at banker anvender personnummer, blant annet for at de må rapportera til skattemyndighetene. Det finnes dog intet hinder for personer uten svensk personnummer å åpna konto i Sverige. Man må dog vise et identitetsbevis eller pass som banken tar en kopi av og bevarer.
Tropanisopodus

Utseende

Middelsstore, langbeinte, matt gråbrune trebukker. Antennene er tynne og betydelig lengre enn kroppen. Pronotum er mye bredere enn langt, med en tann langt bak på hver sidekant. Dekkvingene er nesten jevnbrede, tilspissede bakerst. Beina, særlig lårene, er lange.

Utbredelse

Artene lever i Venezuela og Bolivia.
Verdenscupen i langrenn 2016/17 — 15 km fellesstart fri menn — La Clusaz

Poengfordeling World Cup

1 pl. 100 - 2 pl. 80 - 3 pl. 60 - 4 pl. 50 - 5 pl. 45 - 6 pl. 40 - 7 pl. 36 - 8 pl. 32 - 9 pl. 29 - 10 pl. 26 - 11 pl. 24 - 12 pl. 22 - 13 pl. 20 - 14 pl. 18 - 15 pl. 16 - 16. pl 15 - 17 pl. 14 - 18 pl. 13 - 19 pl. 12 - 20 pl. 11 - 21 pl. 10 - 22 pl. 9 - 23 pl. 8 - 24 pl. 7 - 25 pl. 6 - 26 pl. 5 - 27 pl. 4 - 28 pl. 3 - 29 pl. 2 - 30 pl. 1

Premiepenger

1 pl = 15.000 chf - 2 pl. = 10.000 chf - 3 pl. = 5.000 chf - 4 pl. = 3.500 chf - 5 pl. = 2.500 chf - 6 pl. = 1.500 chf - 7 pl. = 1.000 chf - 8 pl. = 750 chf - 9 pl. = 500 chf - 10 pl. = 250 chf.
Mammutkrysset

Tiltak

Det er flere ganger foreslått tiltak i Mammutkrysset, blant annet å bygge det om til rundkjøring. I rekkefølgebestemmelsene til utbyggingen av bydelen Kaldnes er det bestemt at før det kan bygges ut mer enn 50 prosent, må Mammutkrysset utbedres. Utbedringer var også planlagt i den bomfinansierte Tønsbergpakkens fase 2, som ble skrinlagt på grunn av motstand mot bomringen.
Arkitektene Ivar Lunde og Morten Løvseth laget i 1995 et forslag til gangbru over Mammutkrysset, men denne har ikke blitt bygget.

Uten lysregulering

Krysset var uten lysregulering i januar 2009 etter at en bilist krasjet i styringsenheten og ødela denne 29. desember 2008. Det tok fire uker å erstatte styringen.
Bent Byg Grubbe

Biografi

Han hørte til adelsslekten Grubbe og var en sønn av Jens Mogensen til Gunderslevsholm (d. 1345). I 1369 var han råd, samtidig med at hans eldre bror, biskop Mogens, var kong Valdemars ofte benyttede rådgiver. Under Margrethe I fikk han en sentral rolle som hennes nærmeste leder. I 1385 var han kammermester, og i 1387 hofmester.

Ekteskap

Han inngikk et økonomisk fordelaktig ekteskap med Elene Nielsdatter, en datter av Niels Eriksen (Saltensee av Linde), og ble derved svoger til og arving etter Erik Nielsen til Hørningsholm (Hørsholm). Hans økonomiske kår var dårlige og han kom i sine senere år i et innviklet gjeldsforhold til Margrethe I, til hvem han kort tid før sin død måtte avstå hustruens hovedgård Hørningsholm. Til tross for gjelden, synes han å ha vært en tro tilhenger av Margrethe.
Byg døde barnløs mellom mars og desember i 1391 og ble begravet i Sorø klosterkirke. Enken sluttet seg til Skt. Clara kloster i Roskilde hvor hun stadig levde i 1420.
Typiske kolibrier

Taksonomi

Gruppen med typiske kolibrier inkluderte tidligere alle andre kolibrier enn eremittene (Phaethornithinae), men underfamilien er splittet opp i fem nye underfamilier. Etter den nye inndelingen inkluderer typiske kolibrier nå de tre gruppene med såkalte fjelljuveler, bikolibrier og smaragdkolibrier, og er fortsatt den mest tallrike gruppen blant kolibriene.

Beskrivelse

Typiske kolibrier viser kjønnsdimorfisme, der hannen ofte er mye mer prangende i fjærdrakta enn hunnen. Iriserende farger i metallglinsende rødt, oransje, grønt og/eller blått er vanlig.

Arter og slekter

Alle norske navn er i henhold til Norsk Ornitologisk Forening og Avibase, unntatt seksjonsoverskriftene og navn i parentes. Alle arter er i henhold til HBW and BirdLife International illustrated checklist of the birds of the world, men listen er nødvendigvis ikke komplett.
Mesosa curculionoides

Utseende

En middelsstor (10-17 mm), svært bred og kraftig trebukk, grå med svarte og gule flekker. Den kjennes på at både pronotum og dekkvingene har to par store, gulkantede, svarte flekker. Antennene er meget kraftige og tydelig lengre enn kroppen. Hodet er rektangulært sett ovenfra, mye bredere enn langt. Pronotum er bredere enn langt med litt rundede sider, på hver side med to store, svarte, gulkantede flekker som ofte er i kontakt med hverandre. Dekkvingene er korte og brede, litt bredere enn pronotum ved roten, med spredte, små, gule hårflekker i tillegg til de svarte flekkene. Vingene er parallellsidige foran, langt avrundede bak. Beina er korte og kraftige, vekselvis gule og grå.

Levevis

Larvene utvikler seg under barken av greiner og tynne stammer av løvtrær, oftest lind men den er også kjent fra selje, lønn, alm og agnbøk. Larven lever i innerbarken men gangene setter også spor i den ytre veden. Larveutviklingen tar 2-3 år. De voksne billene kan finnes fra august og utover høsten, det er sannsynlig at de også kan overvintre. De gnager på bark.

Utbredelse

Arten finnes i Europa, unntatt lengst i vest, og videre østover til Korea. I Norge er den bare kjent fra noen øyer i Oslofjorden.
Kunasjir

Kunasjir (russisk: Кунаши́р, japansk: 国後島 – Kunashiri, fra ainu: «svart øy») er den sørligste øya i øygruppen Kurilene i Sakhalin oblast lengst øst i Russland. Øya blir imidlertid også gjort krav på av Japan.

Geografi

Øya ligger mellom sundene Kunasjir, Catherine, Izmena og Sør-Kuril. Kunasjir er synlig fra den nærliggende japanske øya Hokkaidō og mellom disse ligger Nemurosundet.
Øya har et areal på 1490 km², er 123 km lang og 4 til 30 km bred. 
Kunasjir er formet av fire vulkaner som en gang var forskjellige øyer før de gikk sammen i lavtliggende områder med innsjøer og varme kilder.  Alle vulkanene er fortsatt aktive,  Tiatia (1819 moh), Smirnov, Mendelejev (Ruasu Dake) og Golovnin).
Øya består av vulkanske og krystallinske bergarter. Klimaet er monsunaktig. Vegetasjonen består hovedsakelig av gran, furu og blandingsløvskog med lian og kurilsk bambuskratt. Fjellene er dekket av bjørk og sibirsk dvergfuru, urter eller bart fjell. 
Det ble funnet trekjerner av hundreårgamle eiker (Quercus crispula) i juli 2001 på Kunasjir.
Hovednæringen på øya er fiske og fiskeindustri. Øya har en havn ved Juzjno-Kurilsk, det administrative senteret i Juzjno-Kurilskij-distriktet og er den største bosetningen på øya. Administrativt hører øya til Sakhalin oblast.

Historie

I 1789 var Kunasjiri åstedet for Menasji-Kunasjir-opprøret der ainufolket gjorde opprør mot japanske handelsfolk og kolonister. 
Den russiske sjømannen Vasilij Golovnin prøvde å kartlegge og utforske øya i 1819, men ble arrestert av japanske styresmakter og satt to år i fengsel.
Sandvík

Sandvík (IPA: [ˈsanvʊik], dansk: Sandvig) er en bygd på Færøyene. Den ligger lengst nord på Suðuroy, på øyas østkyst, og er en del av Hvalbiar kommuna. Bygda ligger ved en større sandstrand hvor en liten elv også renner ut, derav navnet. Videre fra Sandvík går den vei ut til vestkysten, hvor man kan betrakte fuglefjell og den 57 m høye, frittstående klippen Ásmundarstakkur. 1. januar 2010 hadde Sandvík 97 innbyggere, mot 112 i 1985.

Historie

Sandvík er første gang nevnt skriftlig så tidlig som i Færøyingesagaen, da som stedet hvor Sigmundur Brestisson i 1005 reddet seg i land og deretter ble drept av den lokale bonden Tórgrímur illi. I 1349 døde samtlige av bygdas innbyggere som følge av svartedauden. Stedet ble først bosatt igjen i 1811, og hadde da navnet Hvalvík. I 1911 ble imidlertid navnet endret tilbake til det opprinnelige Sandvík, da bygdefolket hadde sett seg lei av at posten deres stadig ble forvekslet med den som skulle til Hvalvík på Streymoy.
Sandvíkar kirkja ble bygd i Froðba i 1840, og befant seg senere i Tvøroyri, før den ble gjenoppført i Sandvík i 1908.
Den 13. februar 1915 druknet 14 unge menn fra Sandvík og Hvalba under grindhvalfangst i Sandvík, idet to båter kantret. En siste mann reddet seg opp på hvelvet og overlevde.
Den 1,4 km lange Sandvíkartunnilin ble åpnet i 1969 og forbinder Sandvík med nabobygda Hvalba.
Årets vakreste Bøker

Årets vakreste Bøker et årlig kulturarrangement for visuelt gode bøker i Norge. Arrangementet omfatter en konkurranse og en prisutdeling, og foregår i Oslo hver vår. Årets vakreste Bøker blir administrert av Grafill, interesseorganisasjonen for grafiske designere og illustratører i Norge, i samarbeid med Nasjonalbiblioteket, Den norske Forleggerforening og Tegnerforbundet.

Priser og målsetning

Innsendte bøker til konkurransen blir vurdert av en fagjury og premieres innen forskjellige klasser, blant annet faglitteratur, skjønnlitteratur, bokomslag og bildebøker. Av de innsendte bøkene får én bok prisen som Årets vakreste bok. I tillegg blir Bokkunstprisen delt ut til en av Norges dyktigste og mest profilerte grafiske formgivere eller illustratører.
Målsetninga er ifølge vedtektene å fremme god formgivning, materialbruk og helhet, samt bidra til at forlag og forfattere får en felles forståelse for visuell kommunikasjon.

Historie

Årets vakreste Bøker ble innstiftet av boktrykker Arthur Nelson i 1933. Arrangementet har hatt forskjellige navn og bokkategorier gjennom åra, men de premierte bøkene har alltid representert samtidas viktigste aktører innen bokdesign og illustrasjonskunst. I 1930-åra var det kongen og dronninga som delte ut prisene, og arrangementet var da en av forlagsbransjens viktigste hendelser i løpet av året. Det dabbet noe av etter krigen, men i 1991 overtok Grafill ansvaret for prisen, og interessen er i dag stor.
I 1956 utgav bokkunstneren og reklametegneren Thorbjørn Egner en oversikt over de premierte bøkene med juryens kommentarer i Norsk bokkunst: Årets vakreste bøker 1933-1955.
Norsk Caravan Club

Norsk Caravan Club (NCC) er interesseorganisasjonen for caravan- og bobileiere i Norge. Organisasjonen har 25 000 medlemsfamilier fordelt på 66 lokalavdelinger over hele landet. NCC har hovedkontor på Sørumsand.
Organisasjonen ble stiftet i 1960 og er partipolitisk nøytral. Fem ganger i året utkommer medlemsbladet Caravan.
NCC står bak Topp Camping-kjeden, hvor en rekke norske campingplasser er tilknyttet. Ved å være medlem i Topp Camping forplikter campingplassene seg til å holde visse minimumskrav innen blant annet rengjøring, fasiliteter og tilbud til campinggjestene.
Gail (Texas)

Gail er et småsted i den amerikanske delstaten Texas med 190 innbyggere (2000). Gail er administrativ hovedsete i Borden County. Både byen og countyet er blitt oppkalt etter oppfinneren, landmåleren og publisisten Gail Borden som i 1856 fikk patent for sin metode for å fremstille kondensmelk. Gail ble grunnlagt i 1891 og har vært administrativt sete i countyet siden da. I 1910 var det over 700 innbyggere i Gail men folkemengden har stadig minket.
Schwabacher

Schwabacher er en stilvariant av gotisk skrift som oppstod i Tyskland på 1400-tallet. Skriften kjennetegnes av brede, tunge stammer og brukne buer, men til forskjell fra teksturen, Johann Gutenbergs gotiske trykkskrift med loddrette streker, var Schwabacher-bokstavene runde og brede.
Skriften er oppkalt etter den vesle byen Schwabach i Bayern i Syd-Tyskland. Bokstavformene brukes fremdeles litt i tradisjonell bonde- og landsbydekor der.